Návrh
na vykrytie deficitu finančných prostriedkov určených pre výrobno-prevádzkové objekty Cyklotrónového centra Slovenskej republiky
1. Úvod
Požiadavka aby aj stavebné investície Cyklotrónového centra SR boli uhrádzané z prostriedkov zadĺženosti Ruskej federácie voči Slovenskej republike a výstavba objektov sa realizovala slovenskými firmami, posun termínu ukončenia výstavby do roku 2006 a neustále klesajúca cena dolára (inflácia), nevyhnutnosť implementácie normatívov EÚ (získania európskych certifikátov) a zároveň pokles likvidity dlhu Ruskej federácie spôsobujú, že reálna hodnota objemu finančných prostriedkov schváleného vládou SR na dobudovanie Cyklotrónového centra SR poklesla ku dnešnému dňu približne o 23 %.
Obraciame sa preto na vládu SR so žiadosťou zvýšiť finančné prostriedky na dobudovanie Cyklotrónového centra SR „na kľúč“, plánované zo zadĺženosti RF voči SR v pôvodnej výške 108 mil. USD, o 25 mil. USD, t.j. celkove na 133 mil. USD.
2. Dôvody na zvýšenie finančných prostriedkov
2.1.	Zvýšenie stavebných nákladov o DPH
V „Projekte realizácie zámerov na riešenie makroekonomickej nerovnováhy a konkurencie schopnosti slovenskej ekonomiky“, schválenom uznesením vlády SR č. 90/1999, sa ukladá v bode 3.a/ do konca marca 1999 vypracovať návrh rezortných opatrení na hospodárne a efektívne vynakladanie prostriedkov štátneho rozpočtu na rok 1999. Listom číslo 434/M-99 zo dňa 23.3.1999 sa minister výstavby a verejných prác SR obrátil na Úrad pre normalizáciu, metrológiu a skúšobníctvo SR s požiadavkou prehodnotiť a zosúladiť s možnosťami štátneho rozpočtu realizáciu zámerov aktualizovaného „Rozvojového programu priorít verejných prác na roky 1999-2001“ prijatého predchádzajúcou vládou dňa 3. augusta 1998. V uvedenom Programe verejných investícií sa na stavbu pod názvom „Dostavba SMÚ Karloveská 63 (Cyklotrónové laboratórium)“ predpokladali stavebné náklady 1225,0 mil. Sk.
Úrad pre normalizáciu, metrológiu a skúšobníctvo SR vzal do úvahy túto požiadavku a na rokovanie vlády SR dňa 4.8.1999 predložil materiál „Návrh na komplexné dobudovanie Cyklotrónového centra Slovenskej republiky“, v ktorom sa navrhlo, aby aj všetky stavebné náklady boli hradené zo zadĺženosti Ruskej federácie voči Slovenskej republike.
Pri prerokovávaní materiálu vo vláde SR minister výstavby a verejných prác SR požadoval, aby najmenej 50 % stavebných prác vykonali slovenské firmy. I táto požiadavka vlády SR bola splnená. Veľmi náročnými a komplikovanými rokovaniami s generálnym dodávateľom Cyklotrónového centra SR, ruskou firmou Atomenergoexport o.a.o. (AEE) bol dosiahnutý súhlas o tom, že všetky stavebné práce vykonajú slovenské firmy. 
Týmto spôsobom sme nielenže podstatne znížili požiadavky na štátny rozpočet SR (pôvodne plánované a schválené vo výške 1225,0 mil. Sk), ale zároveň sa tieto prostriedky, získané zo zadĺženosti Ruskej federácie voči Slovenskej republike, všetky dávajú k dispozícii slovenskému stavebníctvu.
Realizáciou stavebných prác Cyklotrónového centra SR slovenskými firmami vznikla im však povinnosť odvodov dane z pridanej hodnoty (DPH), ktorá nebola v pôvodných odhadoch stavebných nákladov zohľadnená. V súčasnej dobe je DPH hradená z prostriedkov zadĺženosti RF voči SR, plánovaných na výstavbu objektov CC SR v celkovej výške 28 mil. USD a bude odvádzaná prostredníctvom MF SR do štátneho rozpočtu SR.
V celkových stavebných nákladoch určených na výstavbu objektov Cyklotrónového centra SR dnes treba vykryť čiastku, odhadovanú vo výške 6,44 mil. USD, potrebnú na úhradu DPH.
2.2.	Vplyv inflácie dolára na zvýšenie celkových investičných nákladov na vybudovanie Cyklotrónového centra SR
Na základe uznesenia vlády SR č. 659/99 (bod. B.4.) požiadalo ministerstvo financií Slovenskej republiky ministerstvo financií Ruskej federácie o uvoľnenie čiastky 108 miliónov USD na realizáciu projektu (výstavba objektov Cyklotrónového centra SR a na dodávku technológií) v súhlase s harmonogramom schváleným na obdobie rokov 2000 - 2003.
Z toho: a) 27,00 mil. USD v roku 2000; 38,50 mil. USD v roku 2001 a 26,60 mil. USD v roku 2002 a 15,90 mil. USD v roku 2003.
Harmonogram plnenia a financovania prác na vytvorenie Cyklotrónového centra Slovenskej republiky, schválený neskôr ministerstvami financií Ruskej federácie a Slovenskej republiky, bol však zmenený. Nový „Harmonogram...“ predpokladá financovanie výstavby v priebehu rokov 2000-2006 a to: 1,50 mil. USD v roku 2000; 18,00 mil. USD v roku 2001; 18,00 mil. USD v roku 2002; 18,00 mil. USD v roku 2003; 18,15 mil. USD v roku 2004; 18,00 mil. USD v roku 2005 a 16,35 mil. USD v roku 2006.
Zmena „Harmonogramu...“ a posun termínu ukončenia prác do roku 2006 nesúviseli s problémami samotnej výstavby Cyklotrónového centra SR, ale boli spôsobené oneskoreným uvoľnením financií z prostriedkov zadĺženosti Ruskej federácie voči Slovenskej republike a najmä výškou pridelených prostriedkov v jednotlivých rokoch.
Ku dnešnému dňu už boli podľa nového „Harmonogramu...“ zrealizované dodávky tovarov v hodnote 24,95 mil. USD (na základe kontraktu č. 85-015/70500, zo dňa 11.5.1999, uzatvoreného medzi Úradom pre normalizáciu, metrológiu a skúšobníctvo SR a generálnym dodávateľom Atomenergoexport o.a.o.).
V dôsledku inflácie dolára a vzhľadom na neskorší termín dobudovania Cyklotrónového centra SR sa zvyšujú celkové náklady o 12,48 mil. USD ( 8,88 mil. USD činí 1,8 – 3,4 %-ná inflácia dolára v rokoch 2000-2002 a 3,60 mil. USD činí 2,35-2,45%-ná odhadovaná inflácia na roky 2003-2006).
Infláciu dolára treba posudzovať ako reálnu zmenu jeho kúpnej sily, pretože deblokácia vychádza z cien nakupovaných zariadení v USD. Výpočet zvýšenia nákladov na dobudovanie Cyklotrónového centra SR (v dôsledku inflácie dolára v rokoch 1999-2006) bol nami prevedený s pomocou programu, ktorý je dostupný na internete (http://www.cjr.org/resources/inflater.asp) a na základe údajov o inflačných koeficientoch opublikovaných v Oregonskej štátnej univerzite (Robert C. Sahr, Political Science Dept., Oregon State University, Corvallis, OR 97331, USA). Podľa výsledkov tohto výpočtu je na nákup tovaru v hodnote 108 mil. USD (schválených vládou SR v roku 1999 na dobudovanie Cyklotrónového centra SR) potrebných v tomto roku už 116.88 mil. USD, t.j. o 8.88 mil. USD viacej. Na nákup nevyhnutných technológií z tretích krajín, ktorých dovoz je plánovaný na roky 2003-2006 vo výške cca. 36 mil. USD, bude potrebných už 39,6 mil. USD, t.j. o 3,6 mil. USD viacej.
2.3.	
Nevyhnutnosť implementácie normatívov EÚ, získania európskych certifikátov a zároveň pokles likvidity dlhu Ruskej federácie
Vstup Slovenskej republiky do Európskej únie (respektíve vznikajúce nové možnosti exportu), kladú podstatne vyššie nároky na projekciu a výstavbu rádiofarmaceutických prevádzok. V dôsledku implementácie zásad správnej výrobnej praxe (GMP) v direktívach Európskej únie 87/18/EEC a taktiež EEC Council Directives 99/12 a 99/11, EC Directorate III Rules Governing Medicinal Products in the European Union 1998, ktorými sa na základe technického pokroku už po druhýkrát upravila príloha k smernici rady 88/320/EHS o inšpekcii a overovaní správnej laboratórnej praxe (GLP).
Implementácia pravidiel súčasnej GMP a GLP si vyžiadala 
-	striktnú zonálnosť tried čistoty výroby rádiofarmák v rade K-D-C-A, osobitne zdvojenie horúcich komôr na triedu čistoty C pre výrobné moduly a triedu A pre dispenzné jednotky,
-	izolované systémy vzduchotechniky s vysokou účinnosťou filtrácie pre rádioaktívne látky, ako aj prachové a bakteriálne znečistenia,
-	vstavané čisté priestory triedy C a ich komplexnú validáciu, vrátane zálohovaných systémov kontroly kvality.
Okrem uvedeného do rozpočtových nákladov treba dnes už zahrnúť i poplatky za certifikáciu a akreditáciu.
Od decembra 2001 platí nová vyhláška MZ SR č. 12/2001 Z. z. o projektovaní radiačnej ochrany zdrojov ionizujúceho žiarenia na úrovni smerných hodnôt 10 μSv/rok. Táto veľmi prísna hodnota si taktiež vyžiadala dodatočné náklady na stavbu a jej technologické vybavenie vrátane jej radiačnej monitorovacej siete.
Z uvedených dôvodov stúpli náklady na výstavbu rádiofarmaceutickej produkcie tak v objekte „I“ ako aj v objekte „J“ Cyklotrónového centra SR. Odhadované zvýšenie nákladov je 5,8 mil. USD.
Pokles likvidity dlhu Ruskej federácie (Nemecko, ČR, SR) má za následok zmenu výnosnosti deblokácií. Napriek tomu, že výnosnosť deblokácií v prípade tovarových dodávok je pre Slovenskú republiku stále ešte výhodná (je až 3x vyššia než je napríklad výnosnosť deblokácií ČR), táto skutočnosť dnes už veľmi významne ovplyvňuje výšku pôvodne schválených investícií na dobudovanie Cyklotrónového centra SR.
Uvedené objektívne skutočnosti, zdôvodňujúce zvýšenie finančného objemu na vykrytie deficitu prostriedkov určených pre výrobno-prevádzkové objekty Cyklotrónového centra SR, sú zhrnuté v nasledovnej tabuľke.
Položka zvýšených nákladov	Zvýšené náklady
mil.USD	
DPH *	 6,44	
Inflácia USD 2000-2002 **	 8,88	
Inflácia USD 2003-2006 ***	 3,60	
Implementácia normatívov EÚ****	 5,8	
Celkom 	 24,72	
* výkony slovenských stavebných podnikov,
** 1,8 – 3,4 % ročne,
*** pri nákupe technológie z tretích krajín v r. 2005-2006 v objeme cca 36 mil. USD; kvalifikovaný odhad inflácie - Oregon State University z r. 2002 (http://www.cjr.org) je 2,35-2,45 % ročne,
**** správna výrobná prax (GMP), radiačná ochrana 
3. Záver
Vstup Slovenskej republiky do Európskej únie a otvárajúce sa pri tom nové možnosti exportu, kladú podstatne vyššie nároky na projekciu a výstavbu jednotlivých prevádzok Cyklotrónového centra SR. Vybavenie Cyklotrónového centra SR zariadeniami dovážanými z tretích krajín na úrovni high-tech (prevod USD na Rbl a spätne na USD), realizácia stavby domácimi dodávateľskými organizáciami, s ohľadom na pokrytie DPH a inflačné koeficienty si vyžadujú zvýšenie prostriedkov uvoľnených z dlhu RF voči SR na tento účel, o 25 mil. USD, t.j. približne o 23 %.
Ruská strana má záujem na vybavení Cyklotrónového centra SR technológiami najvyššej kvality, ktoré po prvýkrát buduje „na kľúč“ v krajine vstupujúcej do Európskej únie. Svedčia o tom dovozy špičkových zariadení, ktoré už boli zrealizované v minulých rokoch (pozitrónový emisný tomograf, firmy SIEMENS z USA, ECR-zdroj ťažkých iónov, z SÚJV Dubna, RF), ako i zariadenia kontrahované, respektíve plánované na najbližšie obdobie (dodávka celej technologickej časti „PET CENTRA – BRATISLAVA“, ktorú zrealizuje česká firma BLOCK a.s., koincidenčná gama kamera pre Pracovisko nukleárnej medicíny Cyklotrónového centra SR pri ÚVN Ružomberok, mikroskop s atomárnym rozlíšením – SPM, Zelenograd, elektrónový urýchľovač UELV-10-10S, NIIEFA, Sankt Peterburg, RF a ďalšie).
Budovaním Cyklotrónového centra SR „na kľúč“, s využitím prostriedkov z dlhu RF voči SR (pri dobrej výnosnosti v porovnaní s inými krajinami) sa tak už dnes vytvárajú reálne podmienky pre urýchlenú modernizáciu hospodárstva Slovenska, čo je v súlade s makroekonomickou politikou deklarovanom vo vládnom programe.

Príloha č.1.

Návrh na vykrytie deficitu finančných prostriedkov určených pre výrobno-prevádzkové objekty Cyklotrónového centra Slovenskej republiky
Krátka informácia o súčasnom stave výstavby Cyklotrónového centra SR
Cieľom projektu Cyklotrónového centra SR („CC SR“) je zachytiť súčasné svetové prístupy a trendy v oblasti zvyšovania kvality života a zdravia obyvateľstva. Zabezpečiť zavádzanie vysokých technológií do vybraných odvetví priemyslu prostredníctvom progresívnej technológie, ktorú predstavuje aplikácia fyzikálneho zariadenia – urýchľovača produkujúceho nabité častice s vysokými energiami.
Práce na budovaní CC SR, ktorého výstavba bola schválená vládou SR (uznesenia vlády SR č. 434/96, č. 659/99, č. 660/99, č.407/2000) pokračujú veľmi vysokým tempom. V súlade s uznesením vlády SR č. 407/2001 boli ku dnešnému dňu prednostne rozpracované tie funkčné celky, u ktorých sa predpokladajú ekonomicky významné aplikačné výstupy a ktoré v budúcnosti umožnia aspoň sčasti pokryť prevádzkové náklady CC SR.
Na 10. zasadaní MVK v Moskve, v dňoch 8. a 9. apríla 2002, Komisia odporučila generálnemu dodávateľovi AEE o.a.o. podpísať Doplnok č. 5 ku zmluve č. 85-015/70500 zo dňa 11. mája 1999, v ktorom zmluvné strany súhlasili s rozsahom povinností Dodávateľa splnenie prác, dodávok a služieb pre nasledujúcich 5 základných objektov CC SR:
1. Hlavný objekt CC SR – pavilón „J“, v ktorom sú umiestnené: základný cyklotrón DC-72, technológie na výrobu izotopov, rádioterapeutické a fyzikálne a iné laboratóriá; 
2. Pavilón „I“ v areáli SMÚ, Bratislava. Rozsah prác Dodávateľa pre pavilón „I“ obsahuje: montáž a uvedenie do prevádzky už dodaného, v súlade so zmluvou č. 85-012/91000, ECR-zdroja ťažkých iónov, zabezpečenie dodávok a služieb za podmienok a v rozsahu špecifikácie schválenej obidvoma stranami, pripravenej Objednávateľom na základe vypracovaného Projektu „PET-centrum Bratislava“;
3. Účelové zariadenie pre špecialistov a pre dočasné umiestnenie pacientov CC SR v areáli Slovenskej akadémie vied na Kramároch v Bratislave, ktoré je určené pre zabezpečenie výstavby, montáže technologického zariadenia a nasledovnej prevádzky CC SR;
4. Pomocné prevádzky a vonkajšie siete v areáli SMÚ Bratislava, ktoré budú zabezpečovať montáž a v budúcnosti technické zabezpečenie komplexu CC SR;
5. Elektrónový urýchľovač pre priemyselné využitie. 
Technické požiadavky, rozsah a podmienky prác plnených Dodávateľom pre všetkých 5 objektov CC SR sú ku dnešnému dňu už odsúhlasené obidvoma stranami doplnkami č. 6 a 7 k vyššie uvedenej základnej zmluve č. 85-015/70500, podpísanými v máji resp. v júni r. 2002. Boli podpísané dodatky ku kontraktom s hlavnými subdodávateľmi stavebných prác a technológií – Dodatok č.1 ku zmluve o dielo č. 801/KP-00/03 medzi SÚJV Dubna a SIBAMAC a.s., na dodávku stavebnej časti objektov CC SR, v termíne do 31.12.2002 (objekt č. 4 – Pomocné prevádzky) a do 31. mája 2003 (objekt č. 3 – Účelové zariadenie). Bol podpísaný kontrakt č. XM81B/SDO1ORJ medzi SÚJV Dubna, RF a BLOCK a.s., ČR o dodávke technologickej časti „PET CENTRUM – Rekonštrukcia a dostavba pavilónu „I“ Bratislava (objekt č. 2) a kontrakt medzi SÚJV Dubna, RF a NIIEFA D.V. Efremova, Sankt Peterburg, RF o dodávke elektrónového urýchľovača (objekt č. 5).
ÚNMS SR venoval v uplynulom období značné úsilie najmä prvej - prioritnej etape výstavby Cyklotrónového centra SR (objekt č. 2), ako i príprave jej skorej realizácie. Na základe vypracovanej projekčnej dokumentácie pre stavbu „PET centrum – rekonštrukcia a dostavba pavilónu „I“ bolo v októbri 2001 získané právoplatné územné rozhodnutie. Bola už vypracovaná projektová dokumentácia pre stavebné povolenie, v súčasnosti prebieha príslušné správne konanie. Právoplatné stavebné povolenie sa predpokladá získať v termíne do 10.9.2002, následne začnú rekonštrukčné stavebné práce.
Začiatkom minulého roka Medzinárodná agentúra pre atómovú energiu vo Viedni uskutočnila výberové konanie na dodávku PET-cyklotrónu (víťazom sa stala belgická firma IBA). Cyklotrón určený pre Slovenskú republiku je už vyrobený, v súčasnej dobe je uskladnený v priestoroch výrobcu vyhradených pre tento účel. Bol získaný súhlas Hlavného hygienika MZ SR potrebný na dovoz tohto zariadenia do SR.
V minulom roku bola zakúpená, respektíve kontrahovaná, väčšina potrebných technológií. Dodávky PET-cyklotrónu a naväzujúcich technológií (pre rádiochemické, rádiofarmaceutické laboratóriá, špeciálne vzduchotechnické jednotky a klimatizačné jednotky, zariadenia monitoringu, dozimetrickej kontroly a iné) sa uskutočnia priebežne, v súhlase s harmonogramom výstavby počas tohto a budúceho roka.
V rámci zmlúv s Prírodovedeckou fakultou UK a Farmaceutickou fakultou UK pokračovala prevádzka zariadení Laboratória na kontrolu kvality rádioizotopov a rádiofarmák, získaných pre Cyklotrónové centrum SR z grantu MAAE. Začala sa tak odborná príprava dokumentácie pre akreditáciu laboratórií podľa ISO 9001 a personálu pracoviska pre výrobu krátko žijúcich rádiofarmák. Laboratórium kontroly kvality CC SR umiestnené zatiaľ na Prírodovedeckej fakulte UK, zmluvne spolupracuje s laboratóriami výroby rádiofarmák v Ústave jadrovej fyziky ČAV Řež, Česká republika a Democritos Nuclear Research Center v Grécku. O využitie špičkového vybavenia dodaného MAAE prejavili záujem i ďalšie zahraničné pracoviská, vrátane takých špičkových, ako je Graduate School of Pharmaceutical Sciences Tohoku University (Japonsko). V novembri 2001 sa výsledky prezentovali na Regional Workshop “F-18 Radiopharmaceuticals” v Smoleniciach.
Nadviazali sa negociačné kontakty s viacerými zahraničnými záujemcami o vytvorenie spoločného podniku na výrobu a distribúciu krátkožijúcich rádiofarmák – s firmou IASON, Klagenfurt, Rakúsko, s firmou IBA, Leuven la Neuve, Belgicko, Ústavom jadrovej fyziky ČAV v Řeži a slovensko-kanadskou firmou Bell Novaman.
Vlastná výroba krátko žijúcich rádiofarmák pre PET umožní okrem priemyselného využitia i uskutočňovanie základného výskumu (s pomocou tzv. mikroPET-u, na zvieratách). Príslušná dohoda o spolupráci v rámci 6. Rámcového programu EÚ, bola v r. 2001 podpísaná s Ústavom experimentálnej endokrinologie SAV, Centrom Excelencie EÚ. Záujem o spoluprácu s CC SR v tejto oblasti, v rámci ÚNMS SR a SAV, vyjadrili nedávno experti Národných ústavov zdravia, Bethesda, Maryland, USA.
V spolupráci s ministrom obrany a ministrom zdravotníctva sa v súčasnej dobe pripravuje Pracovisko nukleárnej medicíny CC SR v ÚVN, Ružomberok (uznesenie vlády SR č. 407/2001, bod. D.4.). Veliteľstvo vzdušných síl SR potvrdilo principiálnu možnosť prepravy vrtuľníkom z Bratislavy do Ružomberku časti potrebných rádiofarmák, v rámci výcviku osádok. V súčasnej dobe sa pripravuje medzinárodný tender pre výber koincidenčnej gama kamery pre toto pracovisko, ktoré bude uvedené do prevádzky do konca tohto roka.
Pracovisko pozitrónového emisného tomografu CC SR, ktoré od r. 2000 prevádzkuje Onkologický ústav sv. Alžbety v Bratislave diagnostikovalo do dnešnej doby už viac než 900 pacientov. Jeho činnosť sa zatiaľ zabezpečuje s pomocou rádiofarmák (FDG) dovážaných z Prahy. Pripravujeme návrh na zriadenie, s využitím prostriedkov dlhu RF voči SR, ďalších dvoch PET-centier, na Strednom a na Východnom Slovensku (v Banskej Bystrici a v Košiciach). Je preto veľmi potrebné začať vlastnú výrobu rádiofarmák pre PET v čo najkratšom čase. Umožní to nielen zvýšiť počet vyšetrení (predovšetkým onkologických pacientov) na týchto špičkových zariadeniach, ale najmä podstatne znížiť ich nákladovosť.
Vybudovanie laboratórií rádiofarmceutickej výroby v pavilónoch „I“ a „J“, ktoré spĺňajú stúpajúce nároky na správnu výrobnú prax (GMP) v Európskej únii, zaradí Slovenskú republiku medzi tie štáty, ktoré dokážu nielen aplikovať, ale aj vyvíjať rádiofarmaká novej generácie na základe poznatkov molekulárnej biológie a s využitím najmä krátko žijúcich rádioizotopov halogénov (jód-123 a astát-211). Vývoj každého takéhoto rádiofarmaka je vysoko sofistikovanou, ale i prínosnou činnosťou a na renomovaných pracoviskách Európy trvá asi 6-7 rokov (s nákladmi 15-20 mil. USD). Budované pracoviská preto otvárajú najmä unikátne technické a personálne predpoklady vstupu zahraničných investorov v tejto oblasti.
Obsahom zrealizovaného kontraktu (č. 85-012/91000 zo dňa 16.3.1999) bola okrem pozitrónového emisného tomografu (PET) i dodávka zdroja ťažkých iónov (ECR-zdroja). Zdroj ťažkých iónov bol vyprojektovaný, skonštruovaný a odskúšaný v Laboratóriu jadrových reakcií Fljorova (LJRF) Spojeného ústavu jadrových výskumov (SÚJV) Dubna, Ruská federácia. Dňa 25.1.2002 bol dovezený do Slovenskej republiky. Laboratórium nanotechnológií a mezoskopických javov CC SR, ktoré zriaďujeme na jeho základe bude slúžiť na modifikáciu materiálov pomocou iónových zväzkov. Laboratórium bude mať k dispozícii dva kanály zväzkov iónov z ECR-zdroja (vysoko vákuový kanál a kanál s dourýchlením iónov). Vysoko vákuový kanál zväzkov iónov bol vyprojektovaný v spolupráci ruských (SÚJV Dubna), slovenských (FMFI UK Bratislava, FEI STU Bratislava, EÚ SAV Bratislava, FÚ SAV Bratislava) a českých (VAKUUM spol. s r.o. Praha) odborníkov. Na jeho výrobe a odskúšaní sa na základe doplňujúceho Kontraktu č. 801/ECR/43, zo dňa 4.7.2001, podieľali LJRF SÚJV Dubna a Vakuum Praha. Táto časť Laboratória bola do Slovenskej republiky dovezená v decembri 2001.
V roku 2001 bola ukončená i projekcia druhého kanála - s dourýchlením iónov. Kanál vyprojektovali odborníci urýchľovačového centra TESLA Instalation, v Belehrade, JZR. V tejto súvislosti bola v roku 2001 podpísaná „Dohoda o spolupráci medzi Zväzovým sekretariátom pre rozvoj a vedu Zväzovej republiky Juhoslávia a Ministerstvom hospodárstva SR v oblasti budovania a využívania cyklotrónových komplexov vo vede, technike a medicíne“. Zmluvné strany sa v nej okrem iného zaviazali vytvárať priaznivé podmienky na vznik Medzinárodnej siete užívateľov urýchľovačových centier (CC SR a centra TESLA Instalation, JZR).
Pre potreby budovaného Laboratória bol špecialistami závodu výrobcu (Rjazaň, RF) uvedený do prevádzky a čiastočne zmodernizovaný Spektrometer augerových elektrónov (SAE), získaný pre CC SR z Výskumného ústavu jadrových elektrární Jaslovské Bohunice. Do konca roka 2002 sa uskutoční dovoz ďalšieho špičkového analytického zariadenia – mikroskopu s rozlíšením na úrovni atómov (tzv. SPM – mikroskopu). Na jeho základe sa už pripravuje nová Koncepcia rozvoja nanometrológie. S uvedením Laboratória do prevádzky možno rátať koncom roka 2002, respektíve začiatkom roka 2003. Laboratórium bude mať charakter vedeckej a výchovno-vzdelávacej ustanovizne. Časť kapacít bude venovaná transferu vedeckých poznatkov do priemyslu, hlavne v spolupráci s Priemyselným inštitútom a Zväzom priemyselníkov Slovenska.